Уве Гресман
На птицата Пролет

Превод от немски: Венцеслав Константинов, —

chitanka.info

Пух напира от теб.

Затова избуяват цветята, тревите.

Пера зеленеят по теб.

Затова се разлиства гората.

Зелени светулки проблясват в перата ти.

Затова си тъй млада.

С бисерни капки дари те брат ти, утрото.

Затова си тъй пищна.

О, древна птицо, ти идеш от царството на всемогъщото Слънце.

Затова са излезли Човек и Звяр, и Земя —

да те посрещнат.

Ще им гостуваш за кратко,

но ти ги избавяш: разтваряш вратите на бялата тюрма,

в която ги хвърли Зимата.

И затова ще пристигнат певците —

да те прославят.

Пролет чаровна!

Ти вдигаш глава.

Затова е тъй синьо небето.

И стопля ни твоето златно око.

И ти ни оглеждаш.

И затова ние всички живеем.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.